Valentin Yves Mudimbe
Valentin Yves Mudimbe, f. 1941, congolesisk forfatter. Mudimbes store indflydelse især i USA og Europa skyldes de historisk-filosofiske hovedværker om det afrikanske kontinent og idéen om det særligt afrikanske, The Invention of Africa (1988) og The Idea of Africa (1994). Han skriver essays, digte og romaner på fransk og er stærkt optaget af katolicisme og religionens rolle i det hele taget. Hans kendteste roman er i dagbogsform, Shaba Deux fra 1989. Mudimbe forlod det daværende Zaire i 1980 og er nu litteraturprofessor ved Duke University i North Carolina.